《喜迁莺·升平无际》
宋代·江汉

升平无际。庆八载相业，君臣鱼水。镇抚风稜，调燮精神，合是圣朝房魏。凤山政好，还被画毂朱轮催起。按锦辔。映玉带金鱼，都人争指。丹陛。常注意。追念裕陵，元佐今无几。绣衮香浓，鼎槐风细。荣耀满门朱紫。四方具瞻师表，尽道一夔足矣。运花笔，又管领年年，烘春桃李。

作者简介：宋衢州常山人，字朝宗。博学能文，尝任密州通判，时秦桧为郡博士，掌笺表，汉每指摘窜定。后至行在，高宗欲用之，恰桧为相，遂以祠禄遣归。